Jolla hyödyntää ei-amerikkalaisuuttaan pyrkiessään laajentumaan käyttöjärjestelmällään.

Suomalaisyhtiö Jollan Sailfish OS -käyttöjärjestelmä on hyväksytty ainoaksi viralliseksi Venäjän mobiilikäyttöjärjestelmäksi valtion ja valtio-omisteisten yritysten tulevissa mobiililaitehankinnoissa.

Jollan viestintäjohtaja Juhani Lassila kertoo IS Digitodaylle, että Jolla on mukana Venäjän virallisessa hankintarekisterissä, jonka osalliset on huomioitava tarjouskilpailuissa. Sailfish on tällä hetkellä ainoa tarjolla oleva mobiilikäyttöjärjestelmä.

Jollan ilmoitus ei tarkoita Googlen ja Applen katoamista Venäjältä, sillä sopimus koskee vain valtioon kytkyssä olevia mobiililaitteita. Amerikkalaisjättien käyttöjärjestelmien hylkääminen suoraan ei ole kuitenkaan kovin realistista.

Venäjällä Jollan kumppanina toimii paikallinen Open Mobile Platform Ltd. -yritys, joka kehittää Sailfishia Venäjän markkinoita varten. Jollan toimitusjohtaja Sami Pienimäki sanoo tiedotteessa yhtiön voivan luoda kuudessa kuukaudessa järjestelmän perustan.

Jollan mukaan yhtiön ponnistelut Venäjällä ovat osa mobiililaiteyhtiön laajempaa BRICS-maihin kohdistuvaa strategiaa. BRICS-mailla tarkoitetaan Brasilia, Venäjää, Intiaa, Kiinaa ja Etelä-Afrikkaa.

Jolla kertoi aikeistaan pyrkiä virallisen käyttöjärjestelmän asemaan Venäjällä viime vuonna. Tuolloin Venäjän viestintäministeriö antoi tukensa hankkeelle.

Venäjä on toiminut viime aikoina hyvin aktiivisesti länsimaisia ohjelmistoyhtiöitä vastaan. Valtio on käskenyt muun muassa Googlea irrottamaan hakukoneensa Androidista, ja mätkäisi sittemmin amerikkalaisyhtiölle sakot kilpailurikkomuksesta. Jolla on pyrkinyt aktiivisesti hyödyntämään asemaansa ei-amerikkalaisena vaihtoehtona.

Yhtiö kertoo käyvänsä keskusteluja parhaillaan myös Etelä-Afrikassa sekä Kiinassa mobiiliekosysteemin rakentamisesta.

Jolla nousi julkisuuteen puhelinvalmistajana, kun yhtiö julkaisi Jolla-puhelimensa vuonna 2013. Tämän jälkeen ilmestyi toimituksissaan takellellut Jolla Tablet vuonna 2015 sekä kesällä julkaistu pieni erikoiserä Jolla C -nimistä puhelinta.

Sittemmin laitevalmistus on jätetty muille kumppaneille, ja Jolla on keskittynyt käyttöjärjestelmän kehittämiseen.